google/wiki40b huggingface dataset:
John Toland

Liv og virke

Toland ble født inn i en katolsk familie, men konverterte til protestantismen som 16-åring. Han studerte teologi og filosofi i Glasgow, Edinburgh og Leiden. I 1696 publiserte han sin første bok, Christianity not Mysterious. Inspirert av sitt forbilde John Locke hevder han her at Bibelen ikke inneholder mysterier, men at et tilstrekkelig opplyst menneske kan forstå og forklare trosdogmene. Verket ble offentlig brent av bøddelen i Dublin 1697 og forfatteren foreslått brent på bålet. Toland var allerede kommet seg til London, der han med unntak av noen reiser på kontinentet bodde resten av sitt liv. I 1699 gav han ut en samleutgave av den kjente, men den gang omstridte John Milton, noe som igjen førte til oppstyr. Toland forsvarte seg i skriftet Amyntor.
Han hevdet etterhvert panteistiske ideer, idet han så verden selv som udødelig, men avviste enkeltindividets udødelighet. Biskop George Berkeley kalte ham «fritenker», og Toland skal ha vært den første som fikk denne merkelappen.
Toland skrev over hundre bøker om ulike temaer, men i de fleste konsentrerer han seg om å kritisere kirkelige institusjoner. Etter Christianity Not Mysterious ble han gradvis mer radikal. Kritikken av det kirkelige hierarkiet ledet videre til kritikk av statshierarkiet; i hans øyne var biskoper og konger like ille, og monarkiet uten gudegitt regjeringsrett. I politisk henseende var hans mest radikale tanke at frihet var selve definisjonen på menneskelighet. Politiske institusjoner skulle bygges opp slik at de garanterte frihet, ikke bare begrense seg til å sikre ro og orden. For Toland var fornuft og toleranse de to pilarene et samfunn hvilte på. I et samfunn der jødene var tolererte outsidere, ville Toland integrere dem i samfunnet av frie borgere, og i Reasons for Naturalising the Jews (1714) argumenterte han, som den første, for fulle borgerretter til det jødiske folket.

Påvirkning og ettermæle

Toland var i utakt med tidsånden og hans intellektuelle ry ble snart overskygget av John Locke og David Hume, og enda høyere grad av Montesquieu og de radikale franske filosofene. I Reflections on the Revolution in France skrev Edmund Burke om Toland og hans krets: «hvem født de siste 40 årene har lest ett eneste ord av Collins, og Toland, og Tindal, og Chubb, og Morgan, og av hele banden som kaller seg fritenkere?»
Robert Pattison ved Long Island University skrev om Tolands ettermæle: «[hadde han levd] to hundreår tidligere ville etablissementet brent ham på bålet som kjetter; to hundreår senere ville de utnevnt ham til lærer i sammenlignende religion ved et av Californias universiteter. I det rasjonelle protestantiske klimaet tidlig på 1700-tallet ble han regelrett ignorert ihjel».
Minqin

Minqin (kinesisk: 民勤县; pinyin: Mínqín Xiàn) er et fylke i provinsen Gansu i Folkerepublikken Kina. Det ligger i byprefekturet Wuwei.
I 1999 var folketallet på 281 826 innbyggere.

Kulturminner

Rui'an-fortet (Rui'an bao, 瑞安堡) ble i 2006 oppført på Folkerepublikken Kinas liste over kulturminner.
Turfan (Turfan)

Turfan (تۇرپان Turpan, kinesisk: 吐魯番, pinyin: Tǔlǔfān) er en oase i Xinjiang i Folkerepublikken Kina. Den hadde en befolkning på 254 900 ved utgangen av 2003.
Turfan er en by på fylkesnivå i prefekturet Turfan. Den ligger ca. 150 km sørøst for Ürümqi, Xinjiangs hovedstad, i Turfansenkningen, bare 33 meter over havet.

Historie

Turfan ble anlagt ved en stor oase og ble et viktig handelssted. Den lå på den nordlige ruta av handels- og karavaneveien mellom Kina og Vesten (den såkalte silkeveien), og var i sin tid nabo til kongedømmene Korla og Karashahr i sørvest og byen Qarakhoja (Gaochang) i sørøst. 
Mange fragmenter av dokumenter knyttet til den iranske religionen manikeismen er blitt funnet i Turfan.

Samferdsel

Kinas riksvei 312 løper gjennom området. Den fører fra Shanghai og ender på grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Riv Muren

Riv Muren er den norske delen av den internasjonale Stop the wall-kampanjen hvis formål er å stanse Israels bygging av en barriere mellom Israel og Vestbredden. Organisasjonen er hovedsakelig en sammenlutning av ulike krefter innen norsk organisasjonsliv som vil at muren som Israel har bygd mellom Israel og Palestina skal rives.
Piazza Armerina

Piazza Armerina er en by i provinsen Enna på Sicilia. Den har ca. 21 000 innbyggere.
I nærheten av byen ligger den kjente severdigheten Villa del Casale.
Offentlig forvaltning

Offentlig forvaltning omfatter virksomheter som utfører og ivaretar forvaltningsmessige oppgaver og er del av den såkalte offentlige sektor. Statsforvaltningen og kommuneforvaltningen er en del av offentlig forvaltning.

Definisjon av offentlig forvaltning i norsk statistikk for offentlig forvaltning

Offentlig forvaltning består av institusjoner som har lovgivende, rettslige og utøvede myndighet over andre aktører og enheter på gitte områder. Enheter med ansvar for produksjon og distribusjon av varer og tjenester til priser som ikke er økonomisk signifikante (lav grad av brukerbetaling) klassifiseres også som forvaltningsinstitusjoner. Enheter innenfor offentlig forvaltning har også rett til å pålegge andre institusjonelle enheter (bedrifter og husholdninger) å betale skatt.
Kaspisel

Beskrivelse

Kaspisel er en av de minste selartene, med en lengde på cirka 126–129 cm og vekt på omkring 86 kilo. Hannen er lengre enn hunnene, spesielt i ung alder. Skallen er svært lik Bajkalsel, som også er en nær slektning. Noen har foreslått at begge nedstammer fra ringsel, som kan ha migrert til disse farvannene for omkring 2 millioner år siden.

Atferd

Kaspisel spiser i hovedsak fisk, krepsdyr og muslinger og tilbringer deler av livet i store kolonier (paringstiden) og solitært. Maten fanges i hovedsak på dyp inntil 50 m, men det er kjent at arten kan dykke mye dypere. Dykk ned mot 165–170 m har blitt registrert. Selene eter typisk 2–3 kg fisk hver dag. Arten frekventerer også elvemunningene til elvene Volga og Ural, når disse blir isfrie i sommerhalvåret.
Hallvard Rieber-Mohn

Liv og virke

Faren var redaktør i Hamar Stiftstidende på 1930-tallet. Rieber-Mohn var student ved dominikanerordenens høyskole (Paris 1945–53), presteviet av Jacob Mangers i august 1951, og deretter tilknyttet St. Dominikus' kloster (1953).  Han skrev ofte  i det norske katolske St. Olav tidsskrift, gjerne med pseudonymet Fr. Candidus, og var da også redaktør der 1959–66. Rieber-Mohn var offisiell talsmann for Den katolske kirke i Norge og en særdeles aktiv samfunnsaktør som essayist, journalist og debattant.
Foruten å være spaltist i Arbeiderbladet (nå Dagsavisen) og Aktuell, var Rieber-Mohn fast bidragsyter til NRKs radioprogrammer «Tanker i tiden» og «Som dagene går». I tillegg var han hyppig gjest i debattprogrammer som hadde med religion og europeiske forhold å gjøre. Han var medlem av Pressens Faglige Utvalg.
Han var en onkel av Georg Fredrik Rieber-Mohn.
Beer Hackett

Historie

Beer Hackett var ikke nedtegnet i Domesday Book for året 1086. Midtskipet og vesttårnet i sognekirken ble opprinnelig bygget tidlig på 1400-tallet, men hele bygningen ble radikalt restaurert på 1800-tallet.
Frederick av Hallum

Frederick av Hallum (frisisk: Freark fan Hallum, født ca. 1113 i  Hallum, død 5. mars 1175) var en premonstratenserprest og kanonisert. Han var grunnlegger av og første abbed i Mariengaarde abbedi i Friesland i Nederland.
Frederik ble prest i sin hjemby etter å ha studert ved katedralskolen ved domkirken i Münster. Han utmerket seg med en stor sjelelig inderlighet og førte et liv i beskjedenhet. Etter sin mors død sluttet han seg til premonstratenserne og grunnlag klosteret Mariëngaarde, som blomstret under hans ledelse. Han utøvde også en positiv innflytelse på sine omgivelser. Han brakte adelen i de nederlandske stater til å bilegge sine tvister og viste seg som en faderskikkelse for de fattige og ulykkelige.
Han døde i år 1175 og ble begravet på Mariengaarde.
Etter hans død skjedde det mange mirakler. Relikvier av Frederick lå i Hallum inntil 1614, hvoretter de for å unngå å falle i hendene på kalvinister ble overført til klosterkirken i Bonne-Espérance nær Vellereille-les-Brayeux i vallonsk Hainaut, hvor de ble plassert i 1616 eller 1617. De ble overført til Leffe abbedi nær Dinant i 1938. 
Kanoniseringen av den hellige Frederik ble formelt ratifisert i 1728.
Han feires hvert år den 4. februar av Premonstratenserordenen og i Utrecht erkebispedømme.
NM i bandy 1997

Det 80. Norgesmesterskapet i bandy – 1997
Stabæk vant seriemesterskapet. Stabæk, Mjøndalen, Røa og Solberg gikk til semifinale.
AES Barka gasskraftverk

AES Barka gasskraftverk er et gasskraftverk i Batinah i Oman, nordvest for hovedstaden Maskat. Det har en installert produksjonskapasitet på 456 MW. Anlegget ble påbegynt i 2003, og stod ferdig i 2005. Brenselkilden er fyringsolje eller naturgass. Anlegget støtter bl.a et avsaltingsanlegg for sjøvann. Operatørselskapet er AES Corp, og utvidelses, med utvidelsen Barka II fra 2008. Prosjektet Barka II inngikk i en større omstrukturerinmg av omansk energibransje hvor også Al-Rusail Power ble delprivatisert og 47% kjøpt av ODF Suez i 2007.
Guy Sion

Biografi

Sion vokste opp i en liten by i Israel, på middelhavskysten. Han begynte å spille saksofon i en alder av 9 år, og når han var 13 ble han med i byens ungdomsband og turnerte Spania, Tyskland, Nederland og Kina. Samme år ble han introdusert til Jazz, og i 1998 deltok han på Jazz Summer Workshop  i Perugia, Italia, og vant et stipend til Berklee College of Music. I 2000, fortsatte han sin musikalske studier ved Rimon School of Jazz og Moderne Musikk , og var aktiv på den Israelske jazz scenen. Deretter opptrådte han med sitt eget ensemble og spilte med forskjellige storband på ulike arenaer og festivaler over hele Israel.
I 2002 flyttet Sion til Nederland for å starte musikkstudier i Amsterdam Konservatorium. Samtidig spilte han regelmessig på jazzklubber og kafeer i Amsterdam, og var for 3 år delen av huset band i den månedlige festival ‘Breathing Bijlmer’, en festival som introduserer nye talenter i en flerkulturell sammenheng. I 2003, turnerte han med den berømte nederlandske teater skuespillerinnen Jetty Mathurin i ‘Mathurin Meets Music’ turne. I 2004 var han også med i det Amsterdam-baserte bandet "Eller Le Israel". Bandet spilte forskjellige stiler av musikk fra Pop til Klezmer og spilt på arrangementer over hele Europa.
Etter endt utdanning i 2005, flyttet Sion til New York City. Inspirert av byens liv og rike musikkmiljø  fortsatte han å utvikle stemmen sin, komposisjon og arrangering ferdigheter. I løpet av disse årene, har han spilt på ulike konsertarenaer rundt i New York City, og har også jobbet som saksofon lærer. I 2009 ble han bedt om å spille en solodel av Mussorgskys ‘Pictures at an Exhibition’ med New Amsterdam Symphony Orchestra (NASO), og ga ut sitt debut solo album Halve Kampen i 2010.
Sion flyttet til Oslo i slutten av 2010, og begynte å her å jobbe som musikklærer i Oslo-området. Han opptrådte på Moldejazz i 2011 med sitt Lennie Tristano tribute band 'Crosscurrent'. I januar 2012 slapp Sion sitt andre album 'Away' med den norske gitaristen Bjørn Vidar Solli og pianisten Erlend Slettevoll. Away fikk gode anmeldelser av AllAboutJazz.com så vel som i norske medier i NRK P2 Kulturnytt, Aftenposten, Dagsavisen.
Siden 2013 har han spilt 1. Altsaksofon i de norske storband 'Primetime Orchestra' og 'Ett Fett Storeband', og er co-leder av "The Diaspora House", et band som spiller Jødisk musikk fra hele verden (Ashkenazi, Sefardisk Mizrahi) i en jazzsetting.
Kreminna

Kreminna (ukrainsk Кремінна, russisk Кременная, Kremennaja) er en by i Luhansk oblast i Ukraina. Byen har omkring 25 000 innbyggere (2011). Den ble grunnlagt i 1733 og fikk bystatus i 1938.
Fra april til november 1918 var byen okkupert av østerriksk-tyske styrker.
Den 28. oktober 1938 fikk Kreminna bystatus. Den 10. juli 1942 ble den okkupert av Wehrmacht, og den 31. januar 1943, etter harde klamper, befridd av Den røde armé.
Kip Hanrahan

Kip Hanrahan (født 9. desember 1954 i The Bronx, New York, USA) er en USA-amerikansk orkesterleder, plateprodusent, jazz-perkusjonist og impresario.
På sine egne utgivelser opererer Hanrahan hovedsakelig som prosjektleder og tekstforfatter, mens fremføringen i stor grad er overlatt til de inviterte musikerne. På egne utgivelser har han samarbeidet både med kjente musikere fra populærmusikk som Sting og Jack Bruce og avantgarde-jazzmusikere som Don Pullen og Steve Swallow. Hanrahan har vært perkusjonist og låtskriver på flere plater med bandet Conjure sammen med poeten Ishamel Reed.
Riksvei 21 (Finland)

Riksvei 21 (Finland) (finsk: Valtatie 21) er en finsk riksvei som går mellom Kilpisjärvi ved grensen mot Norge og Torneå. Veiens lengde er 459 km, og den er del av europavei 8. Traséen følger stort sett grensen mot Sverige sørover til Bottenviken.
Theologisk Tidsskrift for den evangelisk-lutherske Kirke i Norge

Theologisk Tidsskrift for den evangelisk-lutherske Kirke i Norge var et norsk tidsskrift for teologi som utkom fra 1858 til 1891.

Historie

I Norge var det tidligere gitt ut to teologiske tidsskrifter, nemlig W. A. Wexels' Tidsskrift for Kirke-Krønike og christelige Theologi (1834–1839) og Theologisk Tidsskrift for den norske Kirke, utgitt av den teologiske foreningen i Studentersamfundet fra 1846 til 1857. På grunnlag av dette siste stiftet teologene Gisle Johnson, Carl Paul Caspari og Tønder Nissen i 1858 Theologisk Tidsskrift for den evangelisk-lutherske Kirke i Norge. Johnson stiftet senere også Luthersk Kirketidende, som fikk større betydning for allmenheten.
I de første årgangene hadde tidsskriftet som motto på tittelbladet et bibelsitat fra Nehemjas bok 4,17: «Med den ene Haand gjorde de Gjerningen, og med den anden holdt de Vaaben».
Tidsskriftet inneholdt blant annet en rekke av Casparis avhandlinger.
Det gikk inn i 1891. Norge var i noen år uten et teologisk tidsskrift, før det i 1900 ble det stiftet et nytt vitenskapelig teologisk tidsskrift av flere av professorene ved Universitetet i Kristiania, Norsk Theologisk Tidsskrift.
Jyotiba Phule Nagar (distrikt)

Demografi

Ved folketellingen i 2011 var det 1 838 771 innbyggere i distriktet, mot 1 499 068 i 2001. Den urbane befolkningen utgjør 24,83 % av befolkningen.
Barn i alderen 0 til 6 år utgjorde 15,84 % i 2011 mot 20,16 % i 2001. Antallet jenter i den alderen per tusen gutter er 911 i 2011.
Stanley Cup-sluttspillet 2014

Stanley Cup-sluttspillet 2014 begynte 16. april 2014, og ble avsluttet 14. juni.
Tittelforsvarer var Chicago Blackhawks som vant finaleserien 4-2 etter å ha vunnet den avgjørende kampen mot Boston Bruins 2-3 i en bortekamp i TD Garden 24. juni 2013.

Kvalifisering

NHL etablerte en ny divisjonsinndeling fra 2013–2014-sesongen, hvor Eastern Conference består av 16 lag, fordelt med åtte lag i hver av de to divisjonene Atlantic Division og Metropolitan Division, mens den 14 lag store Western Conference er fordelt på de to divisjonene Pacific Division og Central Division med syv lag hver.
Som en følge av denne endringen, ble også kvalifiseringen til Stanley Cup-sluttspillet endret fra det tidligere conference-baserte kvalifiseringen til en divisjonsbasert kvalifisering. De tre beste lagene fra hver divisjon er kvalifiserte til sluttspillet i innen gjeldende conference. De resterende to sluttspillplassene i hver conference blir tildelt såkalte wildcard-vinnere, som er de to beste lagene i hver conference som ikke lyktes å få en sluttspillplass gjennom sin divisjon.
Wergelandstroké

Kjennetegn

Rytmen er trokeisk med 4 takter i hver verslinje. Det kan imidlertid forekomme innslag av velberegnede totakts-linjer. Rimstillingen er varierende. Iblant kan rimene falle tett, i blant kan det være nokså lange rimspenn. Det er gjerne også mye bruk av versbinding. Kjente dikt med Wergelandstroké, er de lyriske avsnittene i «Jan van Huysum», «Svalen» og «Den engelske Lods».

Forskning

Sigmund Skard undersøkte Wergelandstrokeen i det sistnevnte arbeidet, og innførte betegnelsen Lods-vers. Men Hallvard Lie har fått gjennomslag for betegnelsen Wergelandstroké, da formen er varig preget av Henrik Wergelands kunst, og dessuten bruker han den svært mange andre steder enn i «Den engelske Lods». Hallvard Lie hevder at Wergelandstrokeen uttrykker et fint samspill mellom det grensesprengende, dionysiske, og det avbalanserte, apollinske, et trekk som er karakteristisk for Henrik Wergelands lyrikk.
Når diktere etter Wergeland, som f.eks. Bjørnstjerne Bjørnson, Olav Aukrust og Ingeborg Refling Hagen tar i bruk Wergelandstrokeen, skaper det, sannsynligvis med hensikt, assosiasjoner til Henrik Wergeland.
Ole-Asbjørn Fauske

Liv og virke

Fauske er utdannet luftvernartillerist, og han har operativ tjeneste fra luftvernbataljonene ved Andøya, Evenes og Bodø. I Bodø var han også bataljonsjef og sjef for Bodin Leir fra august 2003 til januar 2006. Fauske gjorde seg spesielt bemerket som kontingentsjef for de norske styrkene i Afghanistan i 2009, og senere som sjef for Luftkrigsskolen i Trondheim og Kommandant på Kristiansten festning i samme by. Han har også tidligere hatt tjeneste i Bosnia i perioden 1999-2000, og han har jobbet i Luftverninspektoratet da det var plassert på Rygge flystasjon. Før han tiltrådte som kontingentsjef i Afghanistan, jobbet han i Forsvarsstaben som stabssjef for Fellesstaben. Fauske ble i desember 2016 utnevnt til brigader.  
Fauske er utdannet i Norge fra Luftforsvarets befalsskole, Luftkrigsskolen og Stabsskolen ved Forsvarets høgskole. I tillegg har han gått to år på utenlandsk stabsskole ved Führungsakademie der Bundeswehr i Hamburg i Tyskland. Han har også gjennomført den høyeste utdanningen i NATO ved NATO Defense College i Roma. 
Sommeren 2012 ble Brigader Fauske utnevnt til Senior Fellow ved New Westminster College i Vancouver/Canada på bakgrunn av "distinguished record of ethical leadership".
Brigader Fauske er en av få høyere norske offiserer som er aktive på sosiale medier. Han har også en egen blogg.
Ole-Asbjørn Fauske er opprinnelig fra Sotra i Hordaland. Han er gift og har to barn.
Pythagoras’ læresetning

Bevis

Pythagoras' læresetning antas å være et av de teoremene innen matematikken som er bevist på flest måter. Boken Pythagorean Proposition av Elisha Scott Loomis inneholder hele 367 bevis.

Bevis ved reorganisering

Et bevis med bruk av rearrangering er vist i  animasjonen. I illustrasjonen er arealet av det store kvadratet . I begge er arealet av fire identiske triangler tatt bort. Det resterende areal:  og  er like. Q.E.D.

Pytagoreiske tripler

Et pytagoreisk trippel består av tre positive heltall a, b, og c slik at a² + b² = c². Med andre ord representerer et pytagoreiske trippel sidene i en rettvinklet trekant der alle tre sidene har heltallsverdier. Megalittiske monumenter fra Nord-Europa viser at slike tripler var kjent allerede før skrivekunsten. Det er vanlig å skrive slike tripler som (a, b, c).
Mens (3, 4, 5) omtales som et primitivt trippel, er (6, 8, 10) ikke et primitivt trippel. En ser at en kan dividere alle ledd i (6, 8, 10) med 2 og komme til (3, 4, 5).
Et hendig trippel er (3, 4, 5) multiplisert med 20, slik at man får det ikke-primitive trippel: (60, 80, 100). En kan nå sjekke en vinkel i et innvendig hjørne, for eksempel i et rom, ved å avsette henholdsvis 60 cm langs den ene veggen, 80 cm langs den andre. Om nå meterstokken passer mellom merkene, er vinkelen rett. Dersom vinkelen ikke er rett, kan en «ta den med» som for eksempel 60, 78, 100. Dette er en litt stump vinkel og tallene er ikke lenger et pytagoreisk trippel.
Et gammelt eksempel på kjennskapet til pytagoreiske tripler er en tauring med 12 knuter. Knutene er ekvidistante. Ved å strekke ut tauet kan en danne en trekant med sidene 3,4,5 og danne en rett vinkel.

Eksistensen av irrasjonale tall

En av konsekvensene av Pythagoras' teorem er at en kan konstruere inkommensurable lengder (ie. forholdet mellom dem er et irrasjonalt tall). I et triangel med kateter lik 1, er hypotenusen lik kvadratroten av 2. At kvadratroten av to er et irrasjonalt tall, kan vises ved et enkelt algebraisk bevis, se Kvadratroten av 2. Beviset på at kvadratroten av 2 er et irrasjonalt tall stod i motsetning til oppfatningen om at alt var rasjonalt. Ifølge legenden ble Hippasos druknet som en konsekvens av at han, som den første, beviste at kvadratroten av to er irrasjonalt.

Guas teorem

En annen generalisering av Pythagoras' læresetning til tre dimensjoner er gitt i de Guas teorem etter Jean Paul de Gua de Malves: 
Hvis et tetraeder har et rettvinklet hjørne (hjørne som i en kubus), så er kvadratet av arealet på den motstående side til den rette vinkel lik summen av kvadratet av arealene på de andre tre sidene.
Chilodiplus

Utseende

Middelsstore (ca. 12-13 millimeter), gul-brunlige oldenborrer. Hudskjelettet er forholdsvis tynt.

Utbredelse

Slekten er utbredt i Australia.
Ljungstorp och Jägersbo

Ljungstorp och Jägersbo er et tidligere tettsted i Höör kommune i Skåne län i Sverige, som etter 2015, regnes for å være vokst sammen med Höör.
I 2010 hadde tettstedet 401 innbyggere.
Chen Yucheng

Hærfører

Chen Yucheng sluttet seg til Taipingopprørerne i 1851. Han var da bare 15 år gammel, men steg raskt i gradene på grunn av sitt mot og sin taktiske begavelse. I 1856, i etterkant av en intern maktkamp innen taipingledelsen, ble han forfremmet til general. 
Han ble raskt kåret til Den heroiske (Ying) prins av Taipingmonarkiet under opprørets senere stadium, med det berømte tilnavnet «Den firøyde hund» på grunn av to markante føflekker under øynene. Hans to føflekker lignet på øyne på tilstrekkelig avstand, og skremte noen Qing-soldater. 
Etter å ha ledet en rekke vellykkede militære operasjoner vestenfor Nanjing mellom 1856 og 1858 ble Chen gitt tittelen Den heroiske prins av taipingkongene det følgende år. Sammen med general Li Xiucheng organiserte Chen en andre beleiring av Nanking i 1860. 
Han rykket så i februar 1861 mot nordvest med 100.000 mann, som en del av en knipetangsmanøver i en offensiv mot de keiserlige styrker. Men taipingstyrkene var dårlig koordinert, og  og Chen Yucheng foretok en strategisk tabbe. 
Han førte sine styrker mot Wuhan for å angripe byene der, men Harry Smith Parkes, som var der, organiserte et robust forsvar. Taipingstyrkene bestemte seg  etterhvert for å oppgi sitt forehavende. Det var deres påfølgende retrett som var den største strategiske bommert, ettersom Xiang-hæren dermed ble muliggjort en styrkekonsentrasjon mot Anqing. Dersom Chens taiping-styrker hadde klart å erobre Wuhan, eller i alle fall holde seg i området, hadde de ligget i godt til for å angripe eller isolere Xiang-hærens bakre styrker.
Etter dette nederlaget ble Chen forrådt av sine egne, tatt til fange og så henrettet av keiserlige Qing-styrker i mai 1862. Men Qing-styrkene hadde ikke helt ønsket seg dette - de var imponert over Chens militære lederegenskaper og tilbød ham å skifte side og kjempe for dem. Men Chen avslo. Før han ble henrettet, skal han ha sukket tungt og sagt: «Jeg er redd for at taiping vil lide nederlag og miste store områder langs det øver Yangtze etter at jeg der død!». Og det skjedde akkurat som han hadde fryktet.